Dr. Pócsi István - Rövid szakmai önéletrajz
1961. május 05-én születettem Debrecenben. Általános, majd középiskolai tanulmányaimat Hajdúdorogon, illetve Hajdúnánáson végeztem. 1979-ben felvételt nyertem a Kossuth Lajos Tudományegyetem vegyész szakára, amit 1985-ben kitüntetéses diplomával végeztem el. 1985 és 1992 között a KLTE Természettudományi Kar Biokémiai Tanszékén tudományos segédmunkatársként, majd MTA TMB tudományos továbbképzési ösztöndíjasként széles szubsztrátspecificitású (-glikozidázok tisztításával és enzimológiai jellemzésével foglalkoztam, aminek eredményeképpen 1993-ban a kémiai tudományok kandidátusa címet szereztem. 1992-től kezdődően a KLTE TTK Mikrobiológiai és Biotechnológiai Tanszékén dolgoztam tudományos főmunkatársként majd egyetemi docensként. Érdeklődésem fokozatosan az ipari jelentőséggel bíró mikroorganizmusok glutation és reaktív oxigén részecske metabolizmusa felé irányult. 2000-ben sikerrel habilitáltam a Debreceni Egyetem Általános Orvostudományi Karán, majd 2003-tól kezdődően a Debreceni Egyetem TTK Mikrobiológiai és Biotechnológiai, jelenleg Mikrobiális Biotechnológiai és Sejtbiológiai Tanszékét vezetem. 2006-ban megbízott intézetigazgatóként a TTK Biológiai és Ökológiai Intézetét irányítottam. 2009-ben biológiai tudományok tudományágban MTA doktori címet szereztem. Értekezésem címe „Néhány nagy gyakorlati jelentőségű gomba és gomba modellszervezet glutationmetabolizmusa” volt. 2011-ben egyetemi tanári kinevezést kaptam a Debreceni Egyetem TTK Mikrobiális Biotechnológiai és Sejtbiológiai Tanszékére.
Eddig 131 tudományos közleményem jelent meg, illetve került elfogadásra nemzetközi és hazai biokémiai, klinikai kémiai, mikrobiológiai, mikológiai és biotechnológiai folyóiratokban, emellett 6 könyvfejezet (ebből 2 tankönyvi fejezet) megírásában vettem részt. A közleményeim összesített impakt faktora a megjelenés éve alapján számolva 217,706, s ezekre eddig 1013 (ebből ISI Web of Knowledge alapján 736) független hivatkozást kaptam. Jelenlegi fő kutatási területeim: az Aspergillus nidulans fonalas gomba oxidatív stresszválasza, továbbá autolízise és apoptózisa, fonalas gombák stresszválasz-fehérjéinek az azonosítása és annotációja, fehérjealapú gombaellenes hatóanyagok létrehozása, funkcionális élelmiszerek fejlesztése.

Munkatársaim közül két fő sikerrel habilitált, a témavezetésemmel elkészült és megvédett doktori (PhD) értekezések száma pedig 10. Szakdolgozati témavezetője 48 hallgatónak voltam, és a TDK-dolgozatot készítő hallgatóim közül 6 fő szerzett helyezést illetve kapott különdíjat országos TDK konferenciákon.

Az oktatómunkám széles spektrumú, hiszen eddigi egyetemi pályafutásom alatt számos kollégiumot tartottam, illetve dolgoztam ki a biokémia, mikrobiológia, mikológia és biotechnológia területén. Jelenleg szakfelelősként koordinálom a Debreceni Egyetemen sikerrel akkreditált biotechnológia mesterképzési szakot. Ezen túlmenően felelőse vagyok a Biológus mesterképzési szak molekuláris, immun- és mikrobiológia szakirányának is.
Hosszabb tanulmányutakat a King’s College London és az Oklahoma State University egyetemeken teljesítettem. Emellett a Free University of Brussels, King’s College London, University of Oxford, Medical University of Innsbruck, University of Wisconsin, University of Copenhagen, Leiden University és az University of Göttingen egyetemeken tartottam szemináriumokat, illetve előadásokat. Jelenleg 5 európai egyetemmel ápolok kétoldalú ERASMUS kapcsolatot, beleértve az oktató- és diákcserék koordinálását. Eddig 11 nemzetközi konferencián tartottam angol nyelvű előadást.

Számos alapkutatási és innovációs pályázat kidolgozásában vettem, illetve veszek részt témavezetőként vagy közreműködő kutatóként. A Journal of Basic Microbiology folyóirat egyik Senior Editora vagyok. Pályafutásom során Bolyai János Kutatási Ösztöndíjban, Széchenyi Professzori Ösztöndíjban, Széchenyi István Ösztöndíjban és Öveges József Program Ösztöndíjban részesültem, továbbá Fulbright Research Fellowship ösztöndíjat nyertem el. 2008-tól kezdődően tagja vagyok az MTA Mikrobiológiai Bizottságának. 

